open-index/open-wikipedia-markdown huggingface dataset:
Murcia autonoomne piirkond

**Murcia** on Hispaania üheprovintsiline autonoomne piirkond mis tähendab, et ta täidab ka 2. järku Hispaania haldusükse ehk provintsi funktsiooni.

## Kliima
Murcia autonoomse piirkonna aasta keskmine temperatuur on +17,7 °C, jaanuaris +10,3 °C, augustis +26,4 °C.

Aastas sajab keskmiselt 294 mm, sealhulgas jaanuaris 19 mm ja augustis 10 mm. Aastas paistab päike keskmiselt 2753 tundi, sealhulgas jaanuaris 162 ja augustis 304 tundi.

## Haldusjaotus

### Vallad
Murcia autonoomsesse piirkonda kuuluvad järgmised 45 valda:

*Vallad on loetletud nende artikleid arvestamata*

## Viited
Hotell

**Hotell** on kõrgeima teenindustasemega majutusettevõte. Hotellis on kindlasti üks või mitu toitlustuskohta. Suuremas hotellis on ka meelelahutusasutusi, kontserdisaale ja koosolekuruume, saunu, basseine ja garaaže.

## Hotelli varustatuse nõuded Eestis
* Hotellis peab olema vähemalt kümme majutusruumi (numbrituba).
* Numbritoa minimaalne pindala peab olema koos eesruumiga ja ilma hügieeniruumita kahekohalise numbritoa korral 12 m2 ja ühekohalise numbritoa korral 9 m2 vähemalt 70% numbritubadest.
* Hotelli juures peab olema 100 m raadiuses parkimiskohti vähemalt 25% numbritubade arvust.
* Üle kolmekorruselises hotellis peab olema lift. Kui hoone ei võimalda lifti ehitust, siis seda ei nõuta.
* Vastuvõturuumis peab olema vastuvõtulaud ööpäevaringse teenindusega, üldkasutatav meeste tualettruum, üldkasutatav naiste tualettruum, istekohad, üldkasutatav kaugvalimisega telefon, tasuta sisetelefon tubadesse helistamiseks, seif või hoiulaekad külastajate kasutuses.
* Hügieeniruum peab asuma numbritoas.
* Toitlustuskohas hommikusöögi saamise võimalus tööpäeviti kella 7.00–10.00 ja puhkepäeviti kella 8.00–11.00 ning soojade toitude tellimise võimalus kella 12.00–15.00 ja 18.00–22.00.
* Üksikasjalikult on loetletud ka numbritoas olevad esemed ja hotellis osutatavad teenused.

Hotellidele esitatavad nõuded võivad riigiti erineda.

## Vaata ka
* Motell
* Hostel
* Puhkeküla
* Puhkelaager
* Puhkemaja
* Külaliskorter
* Kodumajutus
* Sviit
*Bangalo
*Võõrastemaja
*Tallinna hotellide loend
*Hotellimajandus
*Jäähotell

## Välislingid
* Majutusettevõtetele esitatavad kohustuslikud nõuded ja majutusettevõtte tunnustamise kord
Orkaan

**Orkaan** ehk **taifuun** ehk **troopiline tsüklon** on ekvatoriaalsetel aladel tekkinud võimas ulatuslik tsüklon (madalrõhkkond), millega kaasnevad tugevad orkaanituuled.

Troopiliste tsüklonite keskmes on registreeritud Maa atmosfääris kõige madalamad õhurõhud merepinna tasemel.

Troopilised tsüklonid saavad oma energia ookeanide kohal tekkiva võimsa konvektiivliikumise õhuniiskuse kondensatsiooni tulemusel eralduvast soojusest. Ebapüsiva tasakaaluga õhumassi tõusvates õhuvooludes hakkab üles tõusvas õhus märgadiabaatilise jahenemise protsessi käigus eralduma soojust, sest osa niiskusest õhus kondenseerub ning eraldub vihmana. Kondenseerunud auru tõttu tekib pilvisus, millega on peaaegu kogu tsükloni ala kaetud. Orkaani iseloomulikku pöörlevat spiraali meenutav pilvestruktuur on kosmosest ja kõrgel lendavatelt lennukitelt selgesti nähtavad.

Tsüklonis tervikuna valitsevad tõusvad õhuvoolud. Seevastu täpselt orkaani keskpunktis on kitsas langeva kuiva õhu vooluala. Kui orkaan on piisavalt tugev, siis eristub see ala selgelt ülejäänud orkaanist ja seda nimetatakse orkaani silmaks. Orkaani ülejäänud osa on täiesti pilves, aga silmas on taevas selge. Orkaani ülejäänud osas puhuvad ülitugevad tuuled, aga silmas valitseb tuulevaikus, ehkki merelained on silmas endiselt väga kõrged.

Silma vähim täheldatud läbimõõt on 3&nbsp;km, suurim 370&nbsp;km. Silm on harilikult ringikujuline, aga suuremad silmad mõnikord loperdavad ja vajuvad piklikuks (staadioniefekt). Silma ümbritsevas seinas puhuvad kõige tugevamad tuuled ja kõige suuremat kahju tekitab orkaan siis, kui silma ümbritsev sein objektidest üle läheb.

Orkaan tugevneb siis, kui ta satub sooja mere kohale. Maismaa kohale jõudes hajub ta kiiresti. Ehkki Kesk-Ameerika maakitsus pole kuigi lai, on teada vaid üksikud juhtumid, kus orkaan on jõudnud Atlandi ookeanilt Vaiksele ookeanile: enamik maakitsusele jõudnud orkaanidest laguneb ja kaob enne. Külma mere kohal ta nõrgeneb samuti.

Orkaanid levivad aina sagedamini pooluste suunas.

Eestisse pole teadaolevalt veel ükski orkaan jõudnud, sest soojad, orkaanidele sobivad mered asuvad Eestist liiga kaugel.

## Vaata ka
*orkaan Katrina 2005
*orkaan Dora 2007
*orkaan Ike 2008
*orkaan Irene 2011
*orkaan Sandy 2012
*taifuun Haiyan 2013
*orkaan Harvey 2017
*orkaan Irma 2017
*orkaan Talim 2017
*orkaan Leslie 2018
*orkaan Dorian 2019
*taifuun Vongfong 2020 (samanimelised ka 2002, 2008, 2014)
*orkaan Milton 2024

## Viited
Lodomeeria

**Lodomeeria** (ladina *Lodomeria*, saksa *Lodomerien*) on keskaegse Galiitsia-Volõõnia vürstiriigi, st Volõõnia ladinapärane nimi. 

Aastatel 1772–1918  nimetati Austria kroonimaade hulka kuulunud Galiitsia alasid Galiitsia ja Lodomeeria Kuningriigiks. Volõõniat, st Lodomeeriat see provints ei hõlmanud.

## Vaata ka
*Vladimiri-Suzdali vürstiriik
Luule Viilma

**Luule Viilma** (6. aprill 1950 Jõgeva – 20. jaanuar 2002) oli eesti arst ja parapsühholoog, mõtteraviteemalise raamatusarja "Ellujäämise õpetus" autor. 

## Tegevus günekoloogina
Viilma lõpetas 1974. aastal Tartu Riikliku Ülikooli arstiteaduskonna ning praktiseeris günekoloogina algul Rapla haiglas, hiljem Haapsalus. Internatuuri akušöör-günekoloogina läbis ta aastatel 1974−1975 Tallinnas Pelgulinna sünnitusmajas. 

Aastatel 1975–1983 töötas ta Rapla rajooni keskhaiglas ja 1983–1991 Haapsalu rajooni keskhaiglas.

## Tegevus erapraksises
1991. aastast pidas ta erapraksist naistearstina. Samal aastal puutus ta esimest korda kokku parapsühholoogiaga. Ametialaste rikkumiste tõttu tühistati 1990. aastate teisel poolel tema arstina töötamise luba. 1999. aastal taotles ta uuesti arstilitsentsi, kuid ei saanud seda tagasi.

Aastate jooksul andis ta alternatiivset tervisenõu tuhandetele inimestele ja pidas sadu loenguid.

### Raamatud
Ajapikku kujundas ta välja isikliku mõtteraviõpetuse, mida tutvustas raamatusarjas "Ellujäämise õpetus". Sarja osad ilmusid esmatrükis alates 1995. aastast ja neid on tõlgitud ka võõrkeeltesse. 

2011. aastal ilmus tema kokkuvõtlik teos "Tarkuseõpetus" (kirjastus Pegasus).

## Isiklikku
Tema vanematel oli neli last, Luule oli neist noorim. 

1971. aastal abiellus ta Arvo Viilmaga, neil sündis kaks tütart.

Luule Viilma hukkus autoõnnetuses 2002. aastal.

## Viited

## Välislingid
* Luule Viilma koduleht
* Heli Raamets. Luule Viilma lesk: Sain tema pilgust elektrilöögi! Maaleht.ee, 26. veebruar 2015
* Ruth Mägi. Valik Luule Viilma mõtteid haigustest ja tervisest Tervis Pluss / Delfi, 30. mai 2019
Ellujäämise õpetus

**"Ellujäämise õpetus"** on Luule Viilma eneseabiraamatute sari, mille keskmes on arusaam, et kõikidel inimestel on armastusepuudus.

Tegu on alternatiivmeditsiini valda kuuluva haiguste ravimisega mõtlemise parandamise abil (mõtteravi).

Luule Viilma õpetuse järgi on kõigi haiguste algpõhjuseks stress. Iga haigust põhjustab konkreetne stress. Haigusi saab ravida, vabastades algpõhjusest ehk stressist. Stressist saab vabastada, andestades stressi põhjustajale, andeks paludes oma keha ja haigestunud piirkonna käest ning endale andeks andes.

Sarjas ilmus kaheksa osa.

## Välislingid
*Ellujäämise õpetuse koduleht
Viisnurk

**Viisnurk** ehk **pentagoon** on viie tipuga hulknurk.  Korrapärase viisnurga kõik küljed on võrdsed. Sellise viisnurga diagonaali ja külje pikkuse suhe on muutumatu suurus. Diagonaali ja külje suhe on kuldlõige.

Korrapärane viisnurk tekib paberiribast lihtsõlme moodustades. 

## Vaata ka
*
Võim

**Võim** on inimese "võime sundida oma tahet peale teistele inimestele,” (Max Weber).

Võim on sotsiaalne ressurss, mis on peaaegu igas inimsuhtes, grupis ja ühiskonnas  ebavõrdselt jaotunud. Mõni inimene ja grupp omab otsuste tegemisel alati suuremat sõnaõigust kui teine.

Mõjuvõimu saab defineerida kui inimese võimet veenda teisi järgima tema tahet ning ta põhineb peamiselt isiklikel omadustel ja vähem sotsiaalsel staatusel. Tihti on mõjuvõimsal inimesel mingi eriline talent või erilised teadmised või on ta lähedalt seotud mõne autoriteetse inimesega.

## Vaata ka
*autoriteet
*prestiiž
*poliitiline võim
*rahva võim
*seadusandlik võim
*täidesaatev võim
*kohtuvõim
*valitsemine
*võimude lahusus
*võim ja vaim
*võimuluul

## Kirjandus
*Ülo Vooglaid. Võimu raske koorem http://www.riigikogu.ee/rito/index.php?id=11916 Riigikogu Toimetised 6, 2008
Mary Wollstonecraft

**Mary Wollstonecraft** (27. aprill 1759 Spitalfields London – 10. september 1797 Somers Town, London) oli inglise kirjanik ja üks esimesi feministe. 

Ta jõudis valitud aladel tegutseda vaid üheksa aastat, sest ta suri pärast oma teise tütre, ainsa seadusliku tütre sündi sünnitusjärgsetesse tüsistustesse. Tema tütar oli Mary Shelley, kes on romaani "Frankenstein ehk Moodne Prometheus" autor. 

Mary Wollstonecrafti abikaasa William Godwin kirjutas raamatu, mis oli käsiraamatuks parlamendireformi taotlejate radikaalsele tiivale. 

Mary Wollstonecrafti tuntuim teos on 1792. aastal ilmunud raamat "Naise õiguste õigustus" (*A Vindication of the Rights of Woman*), kus ta lahkas peenelt nii poliitikat, religiooni, filosoofiat, seksuaalsust kui ka feminismi. See raamat oli esimene liberaalse feminismi avaldus. Wollstonecraft pidas naisi ratsionaalseteks tegutsejateks, kelle allutatus on tingitud peamiselt halvemast haridusest. Wollstonecraft väitis, et naistele tuleb anda meestega võrdsed võimalused. Kirjanik kirjeldas isiklike läbielamiste põhjal 18. sajandi lõpul valitsenud naiste jaoks rasket olukorda. Ta tundis muret selle pärast, kuidas ühiskond loob feminiinsust, seda eriti tüdrukute vääriti suunatud õpetamise kaudu. Wollstonecraft väitis, et pole mingit alust naisi kodanikkonnast välja jätta. 

Wollstonecraft oli ka ajakirjanik ning kirjutas reisikirju jpm.

## Välislingid
* Wollstonecraft, Mary. Naise õiguste õigustus. Katkend 2. peatükist „Arutlus valitsevast arusaamast sugude iseloomust“. Ariadne Lõng 1/2, 2016, 95-97. (Tõlkija Raili Marling)
Tõnu Kauba

**Tõnu Kauba** (sündinud 4. märtsil 1952) on eesti arst, poliitik ja õppejõud.

Aastal 1976 lõpetas ta Tartu Ülikooli arstiteaduskonna.

Aastal 1986 kaitses Riia Meditsiiniinstituudis meditsiinikandidaadi kraadi.

Täiendanud end Grazi Ülikoolis (neuroloogia, 1986-87) ja Lübecki Meditsiiniinstituudis (neuroloogia,1992), TATA INFOTECH LTD (arvutivõrgud, 2003), GLOBAL FUND (Global Funds Monitoring and Evaluation needs, 2004).

Oli Eesti Kongressi saadik, 1995–2003 oli Riigikogu VIII, IX ja X koosseisu liige ja 1993–2005 oli Tartu Linnavolikogu liige. CCM liige 2005-2006. Tallinna Tervishoiu Kõrgkooli lektor alates 2006. aastast ja dotsent 2011.

## Isiklikku
Tema isa oli Felix Kauba.

## Viited

## Välislingid
* Tõnu Kauba elulugu Riigikogu kodulehel
*
Alutaguse

**Alutaguse** võib olla:
* Alutaguse kihelkond, muinaskihelkond Kirde-Eestis
* Alutaguse madalik, maastikurajoon Kirde-Eestis Ida-Eesti maastikuvaldkonnas

## Vaata ka
*Alutaguse kompleks
*Alutaguse murre
*Alutaguse vald
*Alutaguse vald (1939)
*Alutaguse maakond
*Alutaguse metskond
*Alutaguse rahvuspark

*Kaitseliidu Alutaguse malev
*Narva-Alutaguse praostkond
Gamalama

**Gamalama** on vulkaan Ternate saarel Maluku saarestikus. Kõrgus 1715 meetrit.

Vulkaan oli viimati aktiivne detsembris 2011 ja põhjustas kokku 4 inimese surma.
Thíra

**Thíra** [uuskreeka keeles *Θήρα* ehk *Σαντορίνη* **Santoríni**; Vana-Kreeka kontekstis **Thera** (vanakreeka keeles *Θήρα*)] on väike sirbikujuline vulkaaniline saar Egeuse mere lõunaosas umbes 200 km Kreeka mandriosast kagus ja umbes 100 km Kreetast põhja pool, Küklaadide saarestiku kõige lõunapoolsem saar, Thíra saarestiku peasaar.

Saare pindala on 73 km² ja elanikke on 2011. aasta seisuga 15 550. Saare keskus on Firá.

Saar on mägine ja üle 300 meetri kõrge. See koosneb paljudest tahkunud laava kohtidest. Saare sisemine külg on kõrge ja selle harjal paiknevad suuremad asulad. Väliskülje (põhja, ida ja lõuna) suunas on saar kaldu ning väliskülje rannad on madalad ja tasased. Rannaliiva värv sõltub sellest, missugune laavaliht selles kohas paljandub: nii on saarel Punane rand, Must rand ja Valge rand. Tumedatel randadel on veetemperatuur kõrgem, sest tume liiv kogub endasse soojust.

Thíra on jäänus tohutust vulkaanilisest plahvatusest, mis hävitas varase asustuse ning tekitas praeguse kaldeera, mis hõlmab peale Thíra väiksemad saared Thirasía ja Asprónisi. Thíra vulkaanipurse hävitas II aastatuhande keskpaiku eKr oletatavasti Kreeta kõrgkultuuri. Knossose palee mattus nagu paljud teisedki toonase Kreeta asulad ja linnad paksu tuhakorra alla. Enamik asustusest kadus.

Väljakaevamised algasid 1967. aastal professor Spyridon Marinatose juhendamisel. Välja kaevati ainult suure linna (Akrotiri) lõunaserv, kuid sealt leiti mitmekorruseliste ehitiste kompleks, tänavad ja väljakud ning kuni 8 meetri kõrguse linnamüüri jäänused. See polnud palee, nagu neid on leitud Kreetal, kuid väljapaistev müürsepatöö ja kaunid seinamaalid näitavad, et seal polnud ka kaupmeeste laod. Leitud kangakudumistöökoda annab alust oletada ekspordile suunatud riidekudumist.

I aastatuhande alguses eKr sai saar uue asustuse: doorlased. Umbes 630 eKr asutasid teeralased Liibüasse Kürenaika koloonia. Kuigi saare asukad olid doorlased, kuulus Thira Ateena mereliitu. 3. ja 2. sajandil eKr oli seal Ptolemaioste laevastiku tähtsaim tugikoht. 2. sajandi alguses eKr toimus jälle vulkaanikatastroof.

Looduse ilu ja ööelu tõttu on Thíra turistide seas populaarne.

Saare varasem nimi oli **Kallista** ('kõige ilusam').

## Vaata ka
*Santorin

## Viited


## Välislingid
Leto

**Leto** (ladina keeles **Lato, Latona**) oli vanakreeka mütoloogias titaanide Koiose ja Phoibe tütar ning jumalate Apolloni ja Artemise ema. Ta sündis Kosi saarel.

Leto jäi Zeusist rasedaks. Armukade Hera saatis maokujulise koletise Pythoni teda kiusama. See jälitas Letot kõikjal ega andnud hetkekski rahu. Zeus ei aidanud Letot tema hädas kuidagi. Ükski piirkond, isegi Hüperborea, ei andnud Herat ja Pythonit kartes Letole luba seal peatuda. Ainult Delose saar, mis seni vabalt meres ringi ujus, nõustus. Pärast kaksikute laste sünnitamist sööstsid merepõhjast üles kaks või neli kaljusammast, mille otsa saar pidama jäi. Artemis oli lastest vanem ja sündis kergelt, kuid Apolloni sünnitus oli valuline ja kestis eri andmetel ühest üheksa ööpäevani, sest Hera keelas vahepeal sünnitusjumalannal Eileithyial Letot aidata. Kui Apollon oli suureks kasvanud, tappis ta Pythoni.

Teeba kuningannal Niobel oli 7 poega ja 7 tütart, keda nimetatakse **niobiidideks**. Niobe kiitles nendega, pidades end Letost paremaks, sest Letol oli ainult üks poeg ja üks tütar. Ta käskis linlasi, et need peavad Leto templis hoopis temale ohverdama. Karistuseks lasksid Apollon ja Artemis mürgitatud nooltega maha kõik Niobe lapsed: Apollon tappis ta pojad, kui need spordivõistlusel olid, ja Artemis tütred. Ainsana pääses noorim tütar Chloris, kes jooksis ema sülle ja kellele Niobe armu palus. Mõne autori järgi tapeti siiski ka Chloris.

Letot austati lisaks Delosele eriti Anatoolias Lüükias ja Kosi saarel, vähem Ateenas. Sealjuures Lüükias oli keelatud püstitada Letole templeid, mida merelt näha võiks, kuna see olevat Hera keeld.

Leto järgi on nime saanud asteroid 68 Leto.
Nykteus

**Nykteus** (vanakreeka Νυκτεύς) oli vanakreeka mütoloogia järgi Teeba kuningas.

Tavaliselt on ta müütides Antiope ja Nykteise isa.

## Elulugu
Tema päritolu on segane. Erinevate legendide kohaselt on tema ja ta vend Lykos kas nümf Klonia ningHyrieuse, spard Chthoniuse, Poseidoni ja plejaad Alkyone või siis Poseidoni ning plejaad Kelaino pojad.

Nykteuse võimule pääsemiset levib mitu versiooni. Loost on mitu versiooni, aga levinuim on, et Nykteus pääses võimule teise Teeba kuninga Polydoruse surma järel, olles tema poja Labdakose regendiks uue kuninga täisealiseks saamiseni.

Labdakos abiellus Nykteuse tütre Nykteisega. Ta suri aga noorelt ja pärast kuninga surma sai võimule paari alaealine laps ja Nykteuse lapselaps Laios (Oidipuse isa). Mõned versioonid nimetavad Nykteust ja Lykost vaid regentideks, teised nimetavad neid kuningateks. Igatahes tundub, et Laios oli Teebas ka vendade võimu ajal.

Nykteuse tütar Antiope oli nii kaunis, et Zeus temasse armus. Zeus lähenes talle saatüri kujul. Sõltuvalt versioonist on tegemist vägistamisega või võrgutamisega. Antiope jäi vahekorrast rasedaks. Tema isa Nykteus soovis teda kõlvatuse eest karistada, mistõttu Antiope pages riigist. Ta leidis peidupaiga Sikyonis, kus abiellus kuninga Epopeusega.

Ühe versiooni järgi leidis Nykteus olukorra olevat sedavõrd väljakannatamatu, et ta kas suri või sooritas enesetapu. Enne surma palus ta oma vennal Lykosel Antiope tagasi tuua ja Epopeust karistada. Versioonides, kus ta oli kuningas, pärandas ta oma trooni Lykosele. Pausaniase versiooni järgi tungis reaktsioonina Nykteus sõjaväega ise Sikyoni. Lahingu võitis Teeba, kuid Nykteus sai surmavalt haavata ja tema vend Lykos juhtimise üle. Ta võitis lahingu, viis Antiope Teebasse tagasi ja sai ise kuningaks.

## Viited
Lykos

**Lykos** (vanakreeka Λύκος) on Vana-Kreeka mütoloogias esinenud Teeba kuningas.

Tema isa oli Hyrieus ja ema nümf Klonia. Tal oli vend Nykteus, kes oli ka Antiope isa. Tema abikaasa oli Dirke.

## Elulugu
Lykose saamisest Teeba troonile on kirjas mitu versiooni. Apollodorose järgi sai Lykos võimule pärast Pentheuse mõrva. Levinum on aga versioon, et Polydoros või tema poeg Labdakos oli olnud abielus Nykteisega, Nykteuse tütrega.

Lykos sai võimule ligi pärast vana kuninga surma. Polydorose juhul oli Labdakos veel alaealine ja kuni täisealiseks saamiseni valitses tema eest regendina Lykos. Labdakose surma järel sai Labdakose poeg Laios (Oidipuse isa) troonile, kes oli samuti võimule saades alaealine. Mõni versioon väidab Lykos olevat mõlema kuninga regendiks.

Sõltuvalt versioonist asus Laiose eest valitsema kas Nykteus või juba kohe Lykos, kes valitses alaealise kuninga regendina. Sisuline võim oli aga (emma-kumma) venna käes ja osa allikaid nimetab valitsevat venda Teeba kuningaks, mitte regendiks.

Nykteuse teine tütar Antiope oli nii kaunis, et Zeus armus temasse. Zeus lähenes talle saatüri kujul ja sõltuvalt versioonist võrgutas või vägistas Antiope, kes jäi vahekorrast rasedaks. Oma isa ähvarduste tõttu pages Antiope, leides varjupaiga Sikyonis. Seal abiellus Antiope riigi kuninga Epopeusega. Abielu ärritas Nykteust nõnda, et kas sooritas enesetapu või juhtis Teeba sõjakäiku Sikyoni. Sõjakäigu puhul ei läinud see edukalt ja Nykteus sai Epopeuselt surmava löögi. Enne surma palus Nykteos oma vennal Lykosel Antiope Teebasse tagasi tuua ja nendes versioonides, kus tema oli Teeba kuningas, pärandas trooni talle.

Lykos suutis valitsejana korraldada eduka sõjakäigu Sikyoni, mille käigus Epopeus hukkus ja Antiope viidi Teebasse tagasi. Tagasiteel Teebasse sündisid Antiope kaksikud pojad Amphion ja Zethos, kelle Lykos käskis jätta Kithaironi mäele surema. Karjus leidis kaksikud ja kasvatas nad oma lastena üles.

Lykos ja tema naine Dirke hoidsid Antiopet Teebas vangipõlves ja ta koges aastaid julma väärkohtlemist. Mõned allikad viitavad Lykose seksuaalsele huvile Antiope vastu, mis põhjustas eriti karmi kiusu armukadeda Dirke poolt. Pärast aastaid kannatamist sai ta Teeba vangikongist põgenema ja ta pages Kithaironi, kus kohtus taas oma lastega. Kaksikud olid valmis ema toetama. Nad võtsid Teeba üle, hukkasid Lykose ja tema naise Dirke ning hakkasid ise riiki valitsema. Mõnes versioonis jäi Lykos Hermese sekkumise tõttu ellu, kuid ta loovutas kaksikutele oma kuningriigi.

## Sümboolika
Mitmed autorid on Lykose ja Nykteuse puhul välja toonud vanakreeka mütoloogias korduvat (kaksik-)vendade motiivi. Sellele vihjavad ka tegelaste nimed: Lykos tähendab valgust ja Nykteus viitab pimedusele.

## Viited
Labdakos

**Labdakos** oli vanakreeka mütoloogias Teeba kuningas, Polydorose poeg, Kadmose pojapoeg ja Laiose isa.

Labdakos oli kuningaks saades veel alaealine ja tema eest valitses regendina Lykos. Labdakos ei elanud kaua: kui ta suri, oli tema poeg Laios vaid aastane. Lykos sai teist korda regendiks.

Lykos ja tema vend Nykteus korraldasid paleepöörde ja pagendasid Laiose. Nykteus sai kuningaks. Siiski Laiosel vedas: Teeba kuningasugu tabasid suured õnnetused, Nykteuse ja Lykose järglased surid ning Laios sai uuesti Teeba kuningaks. Laiosest sai Oidipuse isa.

Ehkki juba Labdakose isa ja isapoolne vanaisa olid Teebas kuningad olnud, kutsuti Laiost ja tema järglasi labdakiidideks.
Maagaas

**Maagaas** on orgaanilise aine lagunemise tagajärjel tekkinud gaasiliste süsivesinike segu, mis asub maakoore tühikuis ja poorseis kihtides. Suurema osa maagaasist moodustab metaan.

Tekkimise järgi liigitatakse maagaas biokeemiliseks, vulkaaniliseks, metamorfoosseks, atmosfääriliseks, keemiliseks, radioaktiivseks ja termotuumseks. Maagaas on harilikult tekkinud orgaaniliste ainete biokeemilisel lagunemisel ja sellele järgnenud muundumisel geokeemiliste tegurite mõjul.

Maagaasi leidub peamiselt kas koos naftaga naftamaardlates (naftagaas) või gaasikondensaadiga (gaasikondensaadigaasid) või eraldi gaasimaardlates (kuiv põlev gaas). Vähemal määral ka söemaardlates kaevandusgaasina. Maagaasi tekib ka märgalade, prügimägede jms hapnikuvaestes tingimustes orgaanilise aine mittetäielikul lagunemisel. Kuivade põlevate maagaaside põhikomponent on metaan, nafta ja gaasikondensaadigaasid sisaldavad märgatavas koguses ka kõrgemaid süsivesinikke.

Maagaas kuulub fossiilkütuste hulka. Suurim majanduslik tähtsus on põlevatel maagaasidel. Maagaasi kasutatakse elektri- ja soojusenergia tootmiseks, kütusena mootorsõidukites, pliitides ja lokaalsetes kütteseadmetes; samuti keemiatööstuses mitmesuguste toodete (väetised, kangad, klaas, teras, plastid, värvid jne) valmistamisel. Maagaas on puhas ja küllaltki keskkonnasõbralik energiaallikas, sest tema gaasiline olek tagab kütuse täieliku põlemise ilma kahjulike põlemisjääkideta. Maagaasi torutransport säästab loodust – väheneb auto- ja raudteetranspordi koormus ning heitgaaside ja müra hulk.

Maagaasi kasutavad Eesti tarbijad peamiselt soojusenergia saamiseks, elektri tootmiseks, tootmisettevõtetes mitmesugusteks tehnoloogilisteks vajadusteks ja kodumajapidamises. Eestisse tuleb maagaas läbi torustike Leedust Klaipėda terminalist ja Venemaalt.

Maagaasi eripõlemissoojus on olenevalt koostisest 32,5–54,5 MJ/m³.

Maagaasi ülemaailmne varu on umbes 15×1013 m³. 

Suured maagaasi leiukohad asuvad Venemaa territooriumil. Neist suurim on Urengoi gaasimaardla, mis asub Jamali Neenetsi autonoomses ringkonnas. Seal leidub umbes 1013 m³ maagaasi. Maardla kuulub Vene nafta- ja maagaasitööstuse gaasikontsernile Gazprom.

Lisaks Venemaale kuuluvad peamiste maagaasi tootjate hulka Ameerika Ühendriigid, Kanada, Suurbritannia, Alžeeria, Holland, Norra, Indoneesia, Iraan ja Usbekistan.

Eestis on maagaasi kätte saadud Keri, Prangli, Aksi, Kihnu, Rammu ja Koipsi saartelt ning Ihasalu lahest. Gaas on tekkinud viimasest jäävaheajast pärinevate taimejäänuste ja turba lagunemisest ning on suletud savikas moreenis asuvatesse väikestesse läätsedesse. Kihnu puhul aga arvatakse paiknemist aluspõhjaliste Devoni savikihtide vahel. Küll on aga Eestis leiduva gaasi hulk väike ja koostis ebaühtlane ning selle kasutamine ei ole majanduslikult otstarbekas.

## Vaata ka
*gaasitööstus
*kaevandusgaas
*kildagaas
*Štokmani gaasimaardla

## Viited

## Välislingid

* Siiri Velling ja Taavi Vaasma: Energiaallikas maagaas Tartu Ülikool, 2013
Polydoros (Teeba)

**Polydoros** oli Teeba kuningas, Kadmose ja Harmonia vanem poeg. Tema õed olid Agaue, Autonoe, Ino ja Semele. Kadmos ja Harmonia olid oma tütreid tabanud õnnetustest niivõrd masendunud, et jätsid trooni Polydorosele ja läksid maapakku.

Ka Polydoros ei elanud kaua. Kui ta suri, oli tema poeg Labdakos alaealine ja Lykos valitses regendina, kuni too täisealiseks sai.

Polydorose naine oli Nykteuse tütar **Nykteis**.
Aichi prefektuur

**Aichi prefektuur** on Jaapani prefektuur Honshū saare keskosas. Asub Ise ja Mikawa lahe ääres.

Prefektuuri lääneosa on tihedalt asustatud, seal asub Nagoya linn koos eeslinnadega. Kõrgeim koht on Chasuyama mägi (1415 m). Suurim jõgi on Yahagi.

## Haldusjaotus
Aichi prefektuur on jaotatud 54 omavalitsusüksuseks, millest 38 on linnad (市, *shi*).

### Linnad

## Sümbolid
Aichi prefektuuri tunnuslind on salupäll (*Otus scops*), tunnuspuu on jaapani punavaher (*Acer pycnanthum*) ja tunnuslill iiris (*Iris laevigata*).

## Majandus
Aichi tööstustoodang on Jaapani prefektuuridest kõige suurem. Seal asuvad autotööstuse ja lennukitööstuse ettevõtted. Aichi prefektuuris toimus maailmanäitus EXPO 2005.

## Vaatamisväärsused
* Meiji Mura vabaõhumuuseum
* ahvipark Inuyamas

## Viited

## Välislingid
* Aichi prefektuuri koduleht
Zaragoza

**Zaragoza** (varasem eestikeelne nimekuju *Saragossa*) on linn Hispaanias, Aragóni autonoomse piirkonna ja Zaragoza provintsi halduskeskus. Asub Ebro jõe kaldal.

2004. aastal elas linnas 641 600, 2009. aastal 666 100 ja 2010. aastal 699 755 inimest.

Zaragozas toimus maailmanäitus EXPO 2008.


Basilica del Pilar-sunset.jpg
La Seo de noche.JPG


## Vaata ka

* Real Zaragoza

## Viited

## Välislingid
* Linnavalitsuse koduleht
Rousseau

**Rousseau** võib tähendada järgmist:
*Rousseau (perekonnanimi),  on prantsuse perekonnanimi
**Jean-Jacques Rousseau, šveitsi päritolu  kirjanik ja filosoof (1712–1778)
**Théodore Rousseau, prantsuse kunstnik (1812–1867)
**Henri Rousseau, prantsuse kunstnik, naivist (1844–1910)
Rahvusvaheline Standardimisorganisatsioon

**Rahvusvaheline Standardimisorganisatsioon** (inglise keeles *International Organization for Standardization*, **ISO**; prantsuse keeles *Organisation internationale de normalisation*, vene keeles *Международная организация по стандартизации*) on sõltumatu rahvusvaheline organisatsioon, mis tegeleb standardiseerimisega. Selle liikmeteks on riiklike standardiorganisatsioonide esindajad.

Organisatsioon asutati 23. veebruaril 1946 ja selle peakorter asub Šveitsis Genfis. Eesti Standardikeskus on Eesti esindajana ISO liige alates 1993. aasta jaanuarist. Organisatsiooni ametlikud töökeelteks on inglise, prantsuse ja vene keeled.

Struktuurilt koosneb ISO rohkem kui 800 tehnilisest komiteest (TC) ja allkomiteest (SC), mis tegelevad standardite väljatöötamisega. 2024. aasta juuli seisuga oli ISO avaldanud üle 25 000 erineva standardi. Tehnilistes komiteedes heaks kiidetud rahvusvaheliste standardite kavandid esitatakse ISO liikmetele hääletamiseks. Rahvusvahelise standardina avaldamiseks peab kavand saama vähemalt 75% hääletanud liikmete heakskiidu. ISO tuntuimad standardite sarjad on kvaliteedijuhtimisstandard ISO 9000 ja keskkonnajuhtimisstandard ISO 14000.

Organisatsioon loob ja avaldab rahvusvahelisi standardeid paljude valdkondade kohta, seehulgas näiteks tooted ja tootmisprotsessid, transport ja logistika, toiduohutus, IT, põllumajandus ja tervishoid. Ülispetsiifiliste elektroonikat ja elektrotehnikat puudutavate standarditega tegeleb aga Rahvusvaheline Elektrotehnikakomisjon.

## Nimi
Organisatsiooni nime lühikuju ei ole tavaline akronüümne lühend, vaid on valitud nii, et tähed langeksid kokku võõrsõnade alguskomponendi "iso-" tähtedega.

Eesti keeles kasutatakse vahel ka rööpnimesid *Rahvusvaheline Standardiseerimisorganisatsioon* ja *Rahvusvaheline Standardiorganisatsioon*, kuid metroloogia terminibaas peab eelistatuks nimekuju Rahvusvaheline Standardimisorganisatsioon.

## Välislingid
* Ametlik koduleht (inglise keeles)
Iso

Sõnal või tähekombinatsioonil **Iso** või **iso** või sõna osal **iso-** või tähekombinatsioonil **ISO** on erinevaid tähendusi:

* **iso-** on võõrsõnade komponent, mis pärineb kreekakeelsest sõnast *isos* 'sama, võrdne'.

* **Iso** on David Bowie plaatide markeering.
* **[[Iso (automark)|Iso]]** oli väike Itaalia autotootja.

* **ISO** on **[[Rahvusvaheline Standardiorganisatsioon|Rahvusvahelise Standardiorganisatsiooni]]** nime lühivorm, mida kasutatakse kõigis keeltes esitähtlühendi asemel. Organisatsiooni ametliku seisukoha järgi on tegemist võõrsõnade komponenti "iso-" moodustavate tähtedega. 
* **ISO** on inglise keeles lühend, mis tähendab **'[[sõltumatu teenindusorganisatsioon]]**' (*independent service organization*). Sellised organisatsioonid on krediitkaartide tehingute töötlemisega tegelevad ettevõtted.

* **[[ISO 9660]]** on Rahvusvahelise Standardiorganisatsiooni avaldatud failisüsteemi standard optilistele andmekandjatele
Tsõdsõpujaleelo

**Tsõdsõpujaleelo** on eesti ansambel, mille põhitegevus on peamiselt Supilinnas koos laulda (enamasti neljapäevaõhtuti). Repertuaari kuuluvad eelkõige eesti ja setu regilaulud, kuid selles leidub ka uuemaid rahvalaule ja uusloomingulisi.

Tsõdsõpujaleelo sai alguse ansamblist Sinimaniseele, esindades algul ametlikele kontsertidele järgnenud jämme (sealhulgas kutsuti "Tsõdsõpujaleeloks" ka üht uusloomingulist tantsu) ja mittetäielikke koosseise. Tsõdsõpujaleelo alguseks peavad liikmed Sinimaniseele Vormsi kontserdi järgset laulmist.

Esimene kontsert Tsõdsõpujaleelo nime all peeti Lätis festivalil Ugunslaiks aastal 2002, koosseisu kuulusid Leanne Barbo, Katrin Valk ja Hedvig Priimägi.

Praegune liikmeskond moodustus Sinimaniseele meestiivast, millest osa on nüüdseks Sinimaniseelest lahkunud. Liikmeskond on hajus ja neil puudub üksmeel, kas tegu on ansambliga või mitte. Ühe eestvedaja Oliver Parresti sõnul: "Tsõdsõpujaleelo on loodusjõu nimetus."

Rühma nimi pärineb setu laulumängu "Sinimaniseele" kolmandast refräänist.

## Koosseis
*Martin Ellermaa
*Jaak-Albert Metsoja
*Jüri Metssalu 
*Oliver Parrest 
*Mihkel Soon 
*Taavi Tatsi (ei ole kuulunud Sinimaniseelesse)

## Väljaanded
*2005 CD "Mahtra sõda" (koos ansambliga Metsatöll)

## Välislingid

* Maria Ulfsak. Sõjalaulud Mahtra mälestuseks. Eesti Ekspress, 2005
* Allasõ Tiia. Põlva folkfestil haard üten "uma" vägi. Uma Leht, 29.03.2005
* Erika Klaats. "Kaerajaan" seto ja india moodi. Maaleht, 24.03.2005
Rapla valla lipp

**Rapla valla lipp** on Rapla maakonnas asuva Eesti haldusüksuse Rapla valla lipp.

Lipp kinnitati 26. aprillil 2018, kujundajaks on Priit Herodes.

## Kirjeldus
Neljastatud rohelisel ja valgel lipukangal on vastasvärvides pügalrist.

## Lipp 1996–2017

Eesti Vabariigi Valitsuse 11. juuli 2002 määrusega moodustati senise Rapla linna ja senise Rapla valla baasil uus omavalitsusüksus Rapla vald, mille lipuks kinnitas Rapla vallavolikogu 13. märtsil 2003 endise Rapla valla lipu.

### Lipu kirjeldus

Rapla valla lipuks on valge kangas, mida läbib keskelt roheline horisontaalne triip, mille kõrgus on 1/7 lipu kõrgusest. Ülemisel valgel laiul on kaks ja alumisel üks roheline pügalrist. Lipu laiuse ja pikkuse suhe on 7:11.

### Põhjendus
Värvid sümboliseerivad maad ja vaimsust. Pügalristid tähistavad rahvuslikke traditsioone, samuti Rapla omapärast kahe torniga kirikut.

## Lipu kasutamise kord

Valla lippu kasutatakse Rapla valla ajaloolistel ja kultuurilistel pidupäevadel ning muudel tähtsündmustel kõrvuti Eesti riigilipuga ning samadel alustel, mis kehtivad riigilipu kohta. Päevad, mil valla lipp heisatakse, määrab kindlaks vallavalitsus. Vallavalitsuse hoonele heisatakse valla lipp alaliselt.

## Viited


## Vaata ka
*Rapla valla vapp
*Rapla maakond

## Välislingid
*Rapla valla sümboolika
Ulan-Ude

**Ulan-Ude** (burjaadi keeles 'punane Üde') on Venemaa koosseisu kuuluva Burjaatia Vabariigi pealinn.

Ulan-Ude asub Baikali järvest lõunas Selenge jõe ääres. Linna lõunaosa läbib Selengesse suubuv Üde jõgi.

## Ajalugu

Ulan-Ude asutasid kohta, kus Üde Selengesse suubub, 1666. aasta kevadel kasakad burjaatidelt ja evenkidelt maksukogumiskeskusena. Samuti oli eesmärgiks kaitsta kaubakaravane, mis läksid Hiinasse või Nertšinskisse, rändhõimude eest. Sel ajal oli selles kohas juba tee ja rändhõimude laagripaik. Esialgu sai asula nimeks *Udinsk*.

Pärastpoole kaotas asula pikkamööda oma sõjalise tähtsuse. Esile tõusid funktsioonid kaubandus-, transpordi- ja halduskeskusena. Udinskist sai tähtis karavanide moodustamise ja kaubavarude hoidmise keskus. Halduslikult allutati ta Irkutski vojevoodile.

1696 valmis Udinski esimene, Spasski puukirik, mis ei ole aga säilinud. 1786 hakati selle asemele ehitama Spasski kivikirikut, mis oli mõeldud linna esimese kivihooneks. Kirik valmis 1800 ega saanud esimeseks kivihooneks (juba 1795 valmis ühe kaupmehe kivist eramaja). Spasski kirik lammutati 1930. aastatel.

Samal 1696. aastal toimus Udinskis esimene mäss, kus streletsid mässasid vojevoodi vastu ja tahtsid paremat vojevoodi.

1730. aastatel pandi Udinski uueks nimeks *Verhneudinski*.

1733 rajati Verhneudinski korrapärane postiühendus Selenginski ja Nertšinskiga.

Linnaõiguste saamiseni 1775 kandis asula nime *Verhneudinski*, seejärel 1934. aastani *Verhneudinsk*. 1775 moodustati Udinski provints, mille keskuseks sai Verhneudinsk.

Alates 1786 korraldati Verhneudinskis 2 korda aastas laat.

1793 asutati Verhneudinskis Taga-Baikalimaa ja kogu Kaug-Ida esimene algkool.

1899. aastal jõudis linna Siberi raudtee.

## Rahvastik

2002. aasta rahvaloenduse andmetel oli Ulan-Ude elanikest venelasi 73,1%, burjaate 21,4%, ukrainlasi 2,6%, tatarlasi 0,8% ja teistest rahvustest inimesi 2,1%.

## Majandus
Ulan-Udes asub sõjaväe lennukitehas, kus toodetakse sõjalennukeid SU-25UB, Su-29 ja helikoptereid MI-171. 2010. aastal toodeti neid 18,5 miljardi rubla eest.

## Sõpruslinnad

Ulan-Udel on 4 sõpruslinna Hiinas, 3 Mongoolias, 2 Jaapanis ning 1 Lõuna-Koreas, Saksamaal ja Ukrainas.

## Viited

## Välislingid

* Ulan-Ude ametlik koduleht
Noor-Isamaa

**Noor-Isamaa** oli erakonna Isamaaliit ja erakonna Isamaa ja Res Publica Liit noorteorganisatsioon. Noor-Isamaa loodi 5. augustil 1995 Tartus.

Alates 2006. aastast oli esimees Hannes Klaas.

## Vaata ka
*Noored Konservatiivid

## Välislingid
* Noor-Isamaa koduleht (endine)
Utšur

**Utšur** (vene, evengi, jakuudi *Учур*) on jõgi Aasias. 

Jõgi algab Džugdžuri mägedest ning voolab valdavalt loodesse ja põhja. Ta läbib Aldani mägismaa idaserva ja suubub paremalt Aldanisse. 

Jõe pikkus on 812 km.
G8

**G8** oli maailma juhtivate tööstusriikide ühendus, kuhu kuulusid Ameerika Ühendriigid, Itaalia, Jaapan, Kanada, Prantsusmaa, Saksamaa, Suurbritannia ja Venemaa. Nimetus G8 tuleb sõnadest "kaheksa grupp" (inglise keeles: *The Group of Eight*). Kõik liikmed, välja arvatud Venemaa, katkestasid oma liikmeksoleku 2014. aasta 24. märtsil Krimmi kriisi tõttu. Need liikmed jätkavad kohtumisi **G7** nime all.

Grupi tippsündmuseks on iga-aastane liikmesriikide liidrite kohtumine rahvusvaheliste organisatsioonide juhtidega, kus arutatakse aktuaalseid poliitilisi ja majanduslikke küsimusi. G8 eesistujamaa vahetub igal aastal. 

G8 ajalugu sai alguse 1975. aastal Prantsusmaa presidendi Valéry Giscard d'Estaing'i korraldatud kuue juhtiva tööstusriigi riigipeade kohtumisega. Sel ajal kuulusid ühenduse liikmete hulka Ameerika Ühendriigid, Itaalia, Jaapan, Prantsusmaa, Lääne-Saksamaa ja Suurbritannia. Gruppi hakati nimetama G6 ja kui 1976 liitus sellega Kanada, siis G7. 1991 kui pärast NSV Liidu lagunemist hakkas grupi kohtumistel osalema Venemaa, hakati suurriikide ühendusest rääkima kui G7+1. 1997 toimunud Denveri kohtumisel sai Venemaast USA presidendi Bill Clintoni algatusel grupi täisliige ja sellest ajast tuntakse seda G8 nime all.

Grupp on pälvinud sageli kriitikat globaliseerumisvastastelt jõududelt. Samuti on vastuolusid tekitanud Venemaa liikmestaatus, sest paljude poliitikute ja ekspertide hinnangul ei ole tegu tõeliselt demokraatliku riigiga. Tuntumad kriitikud on olnud USA senaatorid John McCain ja Joseph Lieberman, kes esitasid 2005. aastal üleskutse Venemaa osalus ühenduses ajutiselt peatada.

## G8 liidrite kohtumised

## Vaata ka
* G7

## Viited
Druidism

**Druidism** on muistse keldi usundi tänapäevane taaselustatud versioon. Nimetus on tuletatud muinaskeldi preestri nimetusest (*druid*). Tänapäeval nimetavad end druiidideks ka liikumises osalejad. 

Druiidid toonitavad sidet esivanematega ning austavat suhtumist loodusesse.
Druidism on polüteistlik usund - kultus on suunatud iiri, gaeli ja kõmri mütoloogiatest pärit jumalatele. Druiidid viivad oma rituaale läbi muistsetes pühapaikades. 
Alates 1980. aastatest on druiidid avalikkuse huviorbiiti sattunud seoses suvise pööripäeva tähistamisega Stonehenge'is.

## Vaata ka
*Uuspaganlus
*Maausk
*Paganlus
Viisnurk (täpsustus)

**Viisnurk** võib tähendada mitut asja.
***[[Viisnurk]]** ehk **pentagoon** on viie tipuga hulknurk. 
***Viisnurk** ehk **[[pentagramm]]** on sümmeetriline tähtviisnurk.
***AS Viisnurk** on puidutöötlemisettevõtte Nordic Fibreboard AS endine nimi.
***[[Viisnurk (ajakiri)|Viisnurk]]** oli aastail 1940–1941 ilmunud Eesti NSV kultuuriajakiri.
Akita prefektuur

**Akita prefektuur** on Jaapani prefektuur Honshū saare põhjaosas. Asub Jaapani mere kaldal.

## Loodus
Keskosas asub Oga poolsaar. Lääneosa hõlmab Ōu ahelik, kus asub prefektuuri kõrgeim tipp, Akita-Komagatake mägi (1637 m). Suuremad jõed on Yoneshiro ja Omono. Põhjapiiril asub Towada järv, keskosas Tazawa järv.

Piirkonnas on arvukalt karusid, 2025. aastal registreeriti piirkonnas 60 inimese ründamist, millest neli lõppes surmaga. Põhjuseks peetakse kliimasoojenemisega vähenev toidulaud, elanikkonna vananemisega vähenev jahimeeste arv ja viimasega kaasnev suurenenud karude arv.

## Haldusjaotus
Akita prefektuur on jaotatud 25 omavalitsusüksuseks, millest 13 on linnad (市 *shi*).

## Linnad
* Akita
* Daisen
* Kazuno
* Katagami
* Kitaakita
* Nikaho
* Noshiro
* Ōdate
* Oga
* Semboku
* Yokote
* Yurihonjō
* Yuzawa

1921. aastani koosnes prefektuur 6 maakonnast (郡 *gun*):

* Kazuno maakond
* Kitaakita maakond
* Minamiakita maakond
* Ogachi maakond
* Senboku maakond
* Yamamoto maakond

## Sümbolid
Akita prefektuuri tunnuslind on vaskfaasan (*Phasianus soemmerringii*), tunnuslill on jaapani katkujuur (*Petasites japonicus*) ja tunnuspuu jaapani krüptomeeria (*Cryptomeria japonica*).

## Majandus
Akita on valdavalt põllumajanduslik prefektuur. Olulise osa majandusest moodustab sake tootmine ja turism.

## Vaatamisväärsused
* Kakunodate samuraimajad
* kuumaveealikad Tazawa järve lähedal

## Viited

## Välislingid
* Akita prefektuuri koduleht (inglise keeles)
Kadriorgia

**Kadriorgia** on ühe SL Õhtulehe ajakirjaniku pakutud termin, millega märgiti 2006. aasta jaanuaris Eestis puhkenud skandaali seoses president Arnold Rüütli ametlikus residentsis, Kadrioru administratiivhoones tema alaealiste lapselaste poolt 2005. aasta sügisel ja hiljem korraldatud pidudega.

Presidendi eluruumides korraldatud pidudel suitsetasid noored vesipiipu, pruukisid alkoholi ja tegid muid tegusid, mis põhjustasid avalikustamise järel üldsuse taunimist ja politseijuurdluse. Neil pidudel tehtud fotod avalikustati Eesti Televisiooni saates "Pealtnägija" 18. jaanuaril 2006 ja nädalalehe Eesti Ekspress järgmise päeva numbris (vt Mihkel Kärmas "Presidendi korteris varastati ja tehti lollusi" Eesti Ekspressis 19. jaanuaril 2006).

## Välislingid
*Mihkel Kärmas. Umbluu "Kadriorgia" ümber ERR, 17. november 2017
*Lähme presidendilossi jooma! sloleht.ee, 19. jaanuar 2006
*SL Õhtulehe juhtkiri
*Eesti Ekspressi algne kirjutis
Vetluga jõgi

**Vetluga** (vene *Ветлуга*, mari *Вÿтлä*) on Volga vasak lisajõgi. 

Vetluga saab alguse Kirovi oblastist, korduvalt suunda muutes voolab läbi Kostroma ja Nižni Novgorodi oblasti ning suubub Marimaal Jurino alevi lähedal Volga jõel asuvasse Tšeboksarõ veehoidlasse. 

Jõe pikkus on 889 km, valgala 39 400 km&sup2;.

Vetluga ääres asub Vetluga linn.
Sura jõgi

**Sura** (vene *Сура*, mäemari *Шур*, tšuvaši *Сӑр*)  on Volga parem lisajõgi. 

Sura jõgi saab alguse Surskaja Šiška kõrgustikult Uljanovski oblastis, ülemjooksul voolab läände, Penza linnast alates peamiselt põhja. 

Jõe pikkus on 841 km, valgala 67 400 km&sup2;. 

Sura ääres asuvad Penza, Alatõri ja Šumerlja linn. 

Suuremad lisajõed on Alatõr, Aglaška, Barõš, Kumaška ja Pjana.
Kontinentaalblokaad

**Kontinentaalblokaad** (21. november 1806 kuni 11. aprill 1814) oli 21. novembril 1806  Berliinis Napoleon I algatusel välja kuulutatud majandusblokaad Suurbritanniale, vastuseks 16. mail 1806 kehtestatud mereblokaadile.

Lõpetati Euroopa mandri ja Briti saarte vahelised kaubandussuhted, et Suurbritannia majandust nõrgestada. See oli ettevalmistus Suurbritannia vallutamiseks. 

Blokaad lõpetati novembris 1814.

## Vaata ka
*Berliini dekreet 1806
*Jena ja Auerstedti lahing 14. oktoober 1806
*Hispaania iseseisvussõda
*Napoleoni sõjad
*Napoli rahu 1801
*Tilsiti rahu juulis 1807
*Trafalgari lahing 21. oktoober 1805
*Viini kongress septembrist 1814 juunini 1815

## Viited

* 9. juuni 1936, Waba Maa, nr. 128, Napoleoni sanktsioonid., digar.ee
* 9. detsember 1939, Esmaspäev: piltidega nädalleht, nr. 49, Kui Inglismaa ise oli blokeeritud..., digar.ee
* Ajalootund R2-s:  Kontinentaalblokaad, loeb Hillar Palamets.
* Eesti Entsüklopeedia: kontinentaalblokaad
A Flock of Seagulls

**A Flock Of Seagulls** on *[[new wave]]*-i elektro-popbänd, mis moodustati Liverpoolis Suurbritannias.

## Koosseis
*Mike Score &ndash; vokaal, klahvpillid
*Paul Reynolds &ndash; kitarr
*Frank Maudsley &ndash; basskitarr
*Ali Score &ndash; trummid, vokaal
**Pärast 1986. aastat tegutses selle nime all Mike Score üksinda, koostöös erinevate projektimuusikutega. 2005. aastal oli koosseis:
***Mike Score &ndash; vokaal, klahvpillid
***Joe Rodriguez &ndash; kitarr
***Robbie "Sinn" Hanson &ndash; basskitarr
***Albert Cruz &ndash; trummid

## Diskograafia
### Albumid
*"*A Flock Of Seagulls*" (1982)
*"*Listen*" (1983)
*"*The Story Of A Young Heart*" (1984)
*"*Dream Come True*" (1986)
*"*The Light At The End Of The World*" (1995)

### Kogumikud
*"*The Best Of A Flock Of Seagulls*" (1991)
*"*Telecommunications*" (1992)
*"*The Best OF A Flock Of Seagulls*" (1993)
*"*20 Classics Of The '80s*" (1995)
*"*Greatest Hits Remixed*" (1999)
*"*Platinum & Gold Collection*" (2003)
Osariik

**Osariikideks** nimetatakse mitme maa 1. järgu haldusüksusi:

* Osariik (USA)
* Osariik (Mehhiko)
* Osariik (Nigeeria)
* Osariik (Venezuela)
* Osariik (Austraalia)
* Osariik (Belau)
* Osariik (Brasiilia)
* Osariik (India)
* Osariik (Malaisia)
Wicca

**Wicca** on peamiselt inglise keelt kõnelevates maades levinud uuspaganlik usuline liikumine. Wicca-usund on polüteistlik, peamisteks pühimusteks on Jumalanna ja Sarviline Jumal: esimest seostatakse enam maapinna ja kuuga, teist metsiku looduse ja päikesega.

Kõikidele Wicca rühmitustele on ühine maagia kasutamine (tunnussümbol on pentagramm), piirdumine peamiselt kahe jumalusega (kuigi eri voolud nimetavad jumalusi eri nimedega ning pole ka üksmeelt selles, kas tegu on sümbolite, tegelike jumalate või jungilike inimese alateadvuses olevate arhetüüpidega). Ühised on küllalt sarnased rituaalid - igakuised kooskäimised esbatid täiskuul, aasta kaheksa suuremat rituaali ehk sabatid tähistavad pööripäevi ning *samhain*i ehk *halloween*i (31. oktoober), *imbolc*i ehk küünlapäeva (2. veebruar), *beltane*i ehk maipüha (30. aprill) ja *lugnasadh*i (1. august). Samuti on laiemalt aktsepteeritud mõned üldised tõekspidamised, mis on kokku võetud "Wiccan Rede'i" nimelises värsstekstis - lõpulause "Harm none and do what you will" ("tee, mida soovid, kui see halba ei tee") on saanud üleüldiseks wiccalaste tunnuslauseks. Paljud Wicca kirjutised rõhutavad sallivust teiste usundite ning ka uuspaganlike õpetuste suhtes, kuid väga selgelt eristatakse oma õpetust satanismist ning New Age usunditest.

Wicca tänapäevase leviku alusepanijaks peetakse Gerald Brosseau Gardnerit (1884—1964). Gardneri kinnitusel on wiccalaste loitsud, maagilised protseduurid, rituaalsed esemed ning rituaalid olnud fikseeritud juba 16. sajandil "Varjude raamatus". Oma tegevuses püüdis Gardner igati rõhutada Wicca traditsioonide iidsust ja autentsust, kuid hilisemad asjahuvilised ja kriitikud on leidnud, et suur osa Gardneri viidatud traditsioonidest oli müstifikatsioon, st ta oli rituaalid, loitsud ja protseduurid keskaegse rituaalse maagia tekstidele ja kaasaegsete okultistide töödele toetudes ise kokku põiminud.
Diktaator (täpsustus)

**Diktaator** võib tähendada riiklikku ametikohta või piiramatu võimuga isikut riigis.

***[[Diktaator]]** on tänapäevases mõttes piiramatu võimuga valitseja.
***[[Diktaator (Vana-Rooma)|Diktaator]]** oli Vana-Rooma erakorraline riigiametnik.
***"[[Suur diktaator]]"** on Charlie Chaplini film.
Jana-Gana-Mana

**"Jana-Gana-Mana"** ('sina oled kõigi inimeste meelte valitseja') on India hümn. Selle algsete bengalikeelsete sõnade autor on Rabindranath Tagore. Hümn on kasutusel 1950. aastast.

### Tekst devanaagaris


जन गण मन अधिनायक जय हे
भारत भाग्य विधाता !
पंजाब सिंधु गुजरात मराठा
द्राविड़ उत्कल बंग
विंध्य हिमाचल यमुना गंगा
उच्छल जलधि तरंग
तव शुभ नामे जागे,
तव शुभ आशिस मागे,
गाहे तव जय गाथा ।
जन गण मंगलदायक जय हे
भारत भाग्य विधाता !
जय हे, जय हे, जय हे
जय जय जय जय हे ॥


### Transliteratsioonis

Jana-Gana-Mana-Adhinayaka, Jaya He
Bharata-Bhagya-Vidhata
Punjab-Sindhu-Gujarata-Maratha
Dravida-Utkala-Banga
Vindhya-Himachala-Yamuna-Ganga
Uchchhala-Jaladhi Taranga
Tava Subha Name Jage
Tava Subha Ashisa Mage
Gahe Tava Jaya Gatha.
Jana-Gana-Mangala Dayaka, Jaya He
Bharata-Bhagya-Vidhata,
Jaya He, Jaya He, Jaya He,
Jaya Jaya Jaya, Jaya He
Raikküla valla lipp

**Raikküla valla lipp** on Rapla maakonnas asunud endise Eesti haldusüksuse Raikküla valla lipp.

Lipp kinnitati 12. juunil 1997, kuid lipu sünnipäevaks peetakse 19. oktoobrit 1997.

## Lipu kirjeldus

Ristkülikukujuline lipp on jaotatud horisontaalselt kolmeks laiuks, ülemine ja alumine on valged, keskmine laid aga roheline. Valged laiud on 1,5 ühikut ja roheline 4 ühikut lai. Rohelise laiu keskel on kollane ristikuleht. 

Lipu normaalmõõtmed on 105×165 cm, ning laiuse ja pikkuse suhe on 7:11.

## Põhjendus

Roheline tähendab noorust ja lootust, looduslähedust ja valla elanike põhitegevust – põllumajandust. Kollane ristikuleht sümboliseerib samuti põlluharimist ja karjakasvatust – kohaliku rahva põlist elatise ja jõukuse allikat. Kolm ristikulehe südamekujulist haru meenutavad ka valla kolme peamist keskust – Purku, Raikküla ja Tamme küla. Ristikuleht on ühtlasi ristiusu jumaliku kolmainsuse sümbol. Valge on Raikküla valla paese pinnase võrdkuju.

## Vaata ka
*Raikküla valla vapp

## Välislingid
*Raikküla valla sümboolika valla kodulehel
*Raikküla valla sümboolika Riigikantselei kodulehel
A-ha

**a-ha** on Norra *[[pop-rock]]*'i ansambel, mis tegutseb alates 1982. aastast ning on üleilmselt menukas. Nende plaate on ostetud üle 100 miljoni eksemplari.

## Ansambli lugu
Ansambli asutasid 1982. aasta alguses Magne Furuholmen (algusaastatel esinejanimega Mags; klahvpillid, vokaal) ja Paul Waaktaar-Savoy (kitarr, vokaal). Hiljem liitus Morten Harket (vokaal).

Bänd kolis Norrast Londonisse, et suuremat edu saavutada. Nende debüütalbum ja -singel tulid välja 1985. Mõlemat saatis kohe edu, nii et nad said Grammy nominatsiooni aasta uustulnuka kategoorias. Debüütsingel "Take On Me" saavutas edu nii USA-s (müügiedetabelis nr 1) kui ka Suurbritannias (müügiedetabelis nr 2). 

1987. aastal kirjutas a-ha tunnuslaulu järjekordsele James Bondi filmile "The Living Daylights" ("007 ohutsoonis").

Samal aastal sai a-ha Peer Gynti auhinna, mis antakse kord aastas Norrat maailmas positiivselt tutvustanud isikule.

Aastal 1993 bänd lagunes, kui kõik liikmed asusid soolokarjääri tegema. Samal aastal täitus bändil 20 miljonit müüdud plaati.

Aastal 1998 tuli a-ha jälle kokku. Nende esimene etteaste pärast lahus oldud aega oli Nobeli rahuauhinna kontserdil. 2000. aastaks oli bändi albumeid müüdud juba 36 miljonit eksemplari.

Detsembris 2010 peeti hüvastijätukontsert. Kuid 2015. aastal tuli ansambel taas kokku ja andis välja 10. stuudioalbumi "Cast in Steel". 2018. aastal esines ansambel oma "Electric Summer Touri" ka Eestis.

## Diskograafia
### Albumid
*"Hunting High and Low" (1985)
*"Scoundrel Days" (1986)
*"Stay On These Roads" (1988)
*"East Of The Sun, West Of The Moon" (1990)
*"Memorial Beach" (1993)
*"Minor Earth/Major Sky" (2000)
*"Lifelines" (2002)
*"How Can I Sleep With Your Voice In My Head – a-ha Live (2003	)
*"Analogue" (2005)
*"Foot of the Mountain" (2009)
*"Cast in Steel" (2015)
*"MTV unplugged / Summer solstice" (2017)
*"True North" (2022)

### Kogumikud
*"Headlines And Deadlines: The Hits Of A-Ha" (1991)
*"Singles 1984-2004" (2005)
*"Trilogy: Hunting High And Low/Scoundrel Days/Stay On These Roads" (2006)

## Välislingid

*a-ha - Take On Me (Official 4K Music Video), 1986 MTV Video Music Awards, the video for "Take On Me"